Quotiens per suggestionem falsitatis,  veritatis suppressionem circumuenire nos aliqui satagunt, circumueniunt potiùs semetipsos, quia cognita veritate, quidquid taliter impetrant nullius decernitur esse valoris, cùm mendax precator carere debeat impetratis. Sanè cum olim ad nostram audientiam peruenisset quòd Reomense Monasterium, tam in spiritualibus, quàm in temporalibus non modicum foret collapsum, Venerabili fratri nostro Eduensi Episcopo,  dilecto filio Abbati de Buxeria dedimus in mandatis, vt ad idem Monasterium accedentes, quæ ibidem corrigenda essent corrigerent, tam in capite, quàm in membris, ipsi verò, sicut ex litteris eorum accepimus, mandatum Apostolicum exequentes ad locum personaliter accesserunt,  inquisitione præhabita diligenti præfatum Monasterium, tam in spiritualibus, quàm in temporalibus inuenerunt multo meliùs se habere, quàm se longè retroactis temporibus habuisset. Quosdam etiam de fratribus, qui cum dilecto filio eiusdem Cœnobij Abbate discordes erant, ad veram pacem  firmam concordiam reuocarunt. Nuper autem nuncius venerabilis fratris nostri Episcopi Lingonensis ad præsentiam nostram accedens à nobis inquisitionem contra dictum Abbatem ad vos, prædictorum mentione non habita, impetrauit. Cùm igitur sicut ex multorum Religiosorum virorum testimonio, nec non  Capituli Reomensis accepimus idem Abbas Monasterium ipsum sicut vir prouidus,  discretus tam in spiritualibus quàm in temporalibus per Dei gratiam non modicum augmentarit. Discretioni vestræ per Apostolica scripta præcipiendo mandamus, quatenus superfedentes negotio memorato, in facienda inquisitione auctoritate literarum nostrarum nullatenus procedatis ne innocentia confundatur, aut veritas conculcetur. Datum Laterani VIII. Cal. Iunij Pontificatus nostri anno XIV.